Percheziţii în patru judeţe într-un dosar de abuz de încredere, cu un prejudiciu de 15 milioane de lei/ Șoferii n-ar fi nerestituit mașinile luate în leasing după ce nu și-au mai plătit ratele
Poliţiştii Serviciului de Investigaţii Criminale Mureş, sub supravegherea Parchetului de pe lângă Judecătoria Târgu Mureş, efectuează 19 percheziţii domiciliare în judeţele Mureş, Hunedoara, Bihor şi Ilfov, într-un dosar de abuz de încredere, prin nerestituirea vehiculelor după denunţarea contractelor de leasing pentru neplata ratelor, cu un prejudiciu de 15 milioane de lei, transmite Agerpres.
"În această dimineaţă, poliţiştii Serviciului de Investigaţii Criminale Mureş, sub supravegherea Parchetului de pe lângă Judecătoria Târgu Mureş, efectuează 19 percheziţii domiciliare, în judeţele Mureş, Hunedoara, Bihor şi Ilfov, într-o cauză penală privind săvârşirea infracţiunii de abuz de încredere. Din cercetări a reieşit că, din cursul anului 2023 şi până în prezent, o societate comercială din judeţul Mureş, având ca obiect de activitate transportul rutier de mărfuri, nu ar mai fi achitat ratele contractelor de leasing încheiate cu mai multe societăţi. Cercetările efectuate până în prezent au mai indicat faptul că aceeaşi societate comercială ar fi refuzat în mod nejustificat restituirea vehiculelor, pe unele dintre acestea continuând să le utilizeze după rezilierea contractelor, iar pe altele ascunzându-le pentru a nu fi descoperite de poliţişti. (…) Prejudiciul estimat până în prezent este de aproximativ 15.000.000 de lei", a anunţat Inspectoratul de Poliţie Judeţean (IPJ) Mureş, într-un comunicat de presă.
Potrivit IPJ Mureş, în aceeaşi cauză, la data de 6 martie, poliţiştii au pus în executare 6 mandate de percheziţie, în urma cărora au identificat şi ridicat 90 de vehicule care făceau obiectul contractelor de leasing, ascunse în curţile unor societăţi comerciale din Târgu Mureş.
Suportul de specialitate este asigurat de Direcţia Operaţiuni Speciale din cadrul Poliţiei Române, activităţile beneficiind de sprijinul inspectoratelor de poliţie judeţene Ilfov, Bihor şi Hunedoara.
Din cadrul IPJ Mureş, la percheziţii participă poliţişti de la Serviciul de Ordine Publică, Serviciul Arme, Explozivi şi Substanţe Periculoase, Serviciul Criminalistic, Poliţia municipiului Târgu Mureş, luptători din cadrul Serviciului pentru Acţiuni Speciale, jandarmii Grupării de Jandarmi Mobile "Regele Ferdinand I" Târgu Mureş şi Inspectoratului de Jandarmi Judeţean Mureş.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank